**איתן עזריה** (נולד ב־12 במאי 1983) הוא כדורגלן עבר ישראלי, ששיחק בעמדת המגן הימני, ומאז פרישתו משמש כיועץ מנטלי.

קריירה כשחקן
------------

עזריה נולד וגדל במעלות-תרשיחא והחל את דרכו בעולם הכדורגל בשנת 1996, במחלקות הילדים והנוער של מכבי חיפה. בעונת 2002/2003 עלה לקבוצה הבוגרת והושאל להפועל רמת-גן גבעתיים, עמה זכה בגביע המדינה בכדורגל. בעונת 2003/2004 חזר למכבי חיפה, זכה עמה בשתי אליפויות רצופות ולקח חלק במשחקי הקבוצה במוקדמות גביע אופ"א. במהלך עונת 2004/2005 הושאל להפועל חיפה, עמה ירד לליגה הלאומית.

בעונת 2005/2006 עבר למכבי הרצליה מהליגה הלאומית, עמה עלה בעונתו הראשונה לליגת העל מהמקום הראשון. עזריה שיחק במכבי הרצליה במשך 3 עונות, שתיים מהן בליגת העל. בעונת 2006/2007 זכה עם הקבוצה בתואר הראשון והיחיד בתולדותיה, גביע הטוטו, כקפטן הקבוצה. בסיום עונת 2007/2008 ירד עם מכבי הרצליה לליגה הלאומית. בעונת 2008/2009 שיחק בקבוצת בני סכנין.

בעונת 2009/2010 עבר להפועל עכו. ב־20 ביולי 2009, במסגרת אחד ממשחקי ההכנה לעונה של הפועל עכו נגד עירוני קריית שמונה, קרע את גיד אכילס והתבשר בבית החולים שלא יוכל לשוב ולשחק כדורגל.

עזריה ערך 41 הופעות בנבחרות ישראל הצעירות.

תארים
-----

הפועל רמת-גן גבעתיים
* גביע המדינה: 2002/2003

מכבי חיפה
* אליפות: 2003/2004, 2004/2005

מכבי הרצליה
* גביע הטוטו: 2006/2007

קריירה כיועץ מנטלי
------------------

לאחר שפרש ממשחק פעיל בגין הפציעה בגיד אכילס, החל עזריה לשמש כיועץ מנטלי לספורטאים. בשנת 2012 הקים את חברת המנטאליסט, העוסקת באימון מנטלי ושיפור הביצועים הספורטיביים בקרב ספורטאים, כדורגלנים, מאמני כדורגל ומועדוני כדורגל. עזריה עובד לפי מודל המבוסס על מחקרים של פסיכולוגי ספורט ויועצים מנטליים בינלאומיים, כולל תוכניות עבודה שנבנו ביחד עם פרופסור מיכאל בר-אלי ועם ד"ר פטריק כהן, מומחים לפסיכולוגיית ספורט, לצורך מימוש הפוטנציאל האישי. התוכניות הותאמו למנטאליות של הספורטאי הישראלי.

בעונת 2013/2014 מונה ליועץ המנטלי של מועדון הכדורגל עירוני קריית שמונה וליווה את המועדון במשך שנתיים, במהלכן זכתה הקבוצה לראשונה בתולדותיה בגביע המדינה, סיימה במקום השני בליגת העל והשתתפה במוקדמות הליגה האירופית. בעונת 2015/2016 מונה ליועץ המנטלי של הפועל באר שבע וליווה את המועדון במשך 4 עונות, במהלכן זכתה הקבוצה בשלוש אליפויות רצופות, שני תוארי אלוף האלופים וגביע הטוטו, וכן העפילה פעמיים ברציפות לשלב 32 הגדולות של גביע אופ"א.

בשנת 2019 מונה לתפקיד היועץ המנטלי של הנבחרת הצעירה של ישראל בכדורגל לקראת טורניר מוקדמות אליפות אירופה. בנוסף, הוא אחד מאנשי המקצוע במערך המנטלי של פרויקט המצוינות "2022" מטעם ההתאחדות לכדורגל בישראל, לטיפוח הכישרונות של דור העתיד. ביולי 2020 מונה עזריה לתפקיד היועץ המנטלי של מכבי חיפה. כעבור פחות משנה זכתה הקבוצה באליפות המדינה הראשונה שלה בעשור האחרון.

לצד ליווי ספורטאים, עזריה מלווה ארגונים, משמש כמרצה וכראש חוג האימון המנטלי בבית הספר למנהלים של האוניברסיטה הפתוחה. בנוסף, הוא כתב 4 ספרים העוסקים באימון מנטלי.

לעזריה פודקאסט העוסק בתהליכים מנטליים שונים. שמו "הביולוגיה של הווינרים".

ספריו
-----

* **כדורגלן חסר פחד: לשחק ללא מעצורים** (2014). תרגום לאנגלית: Fearless Footballer, 2014
* **איתך גול הדרך! מדריך מעשי להורים של כדורגלנים** (2015), מחבר משותף עם אדר רוזנברג
* **נולדת אלוף: איך לפתח ערך עצמי ללא תלות בתוצאות** (2019)

קישורים חיצוניים
----------------

* אתר האינטרנט הרשמי של איתן עזריה
* פרופיל באתר ההתאחדות לכדורגל בישראל
* פרופיל באתר TransferMarkt
* פרופיל באתר worldfootball
* אוריאל דסקל, "לא כמו קבוצה אירופאית - קבוצה אירופאית", כלכליסט, 16.9.2016
* אוריאל דסקל, "אנחנו סוג של רוקי בלבואה", כלכליסט, 7.12.2016

הערות שוליים
------------

1. ↑  מכבי חיפה - איתן עזריה, ONE
2. ↑  תומר גנור, מכבי הרצליה זכתה בגביע הטוטו, ynet, 17.4.2007
3. ↑  איתן עזריה, ההתאחדות לכדורגל בישראל
4. ↑  סער גיט, הכל בראש: המאמנים המנטליים מדברים. צפו, באתר ynet, 22 באוגוסט 2015
5. ↑  אסי ממן, בעקבות הקלטת: השותף של גרנט והעבודה בב"ש, ONE, 28.11.2005
6. ↑  איתן עזריה: ההצלחה המנטלית מאחורי קריית -שמונה, גולר, 17.5.2014
7. ↑  הליגה האירופית: קריית שמונה הפסידה 2:1 לדינמו מוסקבה, וואלה!, 7.8.2014
8. ↑  שי מוגילבסקי, המהפך המנטלי: חלקו של איתן עזריה בהצלחה של ב"ש, ynet, 7.12.2016
9. ↑  שמעון אלבז, הכוורת של ברק בכר הושלמה, ynet, 22.7.2020
10. ↑  "אחרי ק"ש הבנו שאנחנו צריכים את הצלקת הזו כדי לזכות לאליפות", ספורט1, 1.6.2021

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007574929305171
* VIAF: 260144782721085397386
* WorldCat (עם VIAF): 260144782721085397386

 |